Anika Smit-moordsaak hervatAndré van Wyk (24) vroeër in die hof. Foto: Phillip Bruwer André van Wyk (24), wat aangekla word van die moord op Anika Smit (17), sal na verwagting Donderdag weer in die Pretoria-Noord-landdroshof verskyn nadat hy vir nagenoeg 50 dae sielkundige waarneming by die Weskoppies- psigiatriese hospitaal ondergaan het. Van Wyk, wat teregstaan op aanklagte van moord, verkragting en lykskending, is tydens ŉ vorige hofverskyning op 26 September na die psigiatriese hospitaal verwys vir sielkundige waarneming. Die hof het egter op 25 Oktober gehoor ŉ bed by Weskoppies het eers onlangs beskikbaar geraak en hy is toe vir die 30 dae lange waarneming gestuur. Die moordsaak het op 25 November in Van Wyk se afwesigheid voortgegaan waartydens die staatsaanklaer ŉ versoek van die hospitaal voorgelê het dat hy vir ŉ verdere 20 dae waarneming moet ondergaan. Die verdediging het nie die versoek teengestaan nie en gesê dit is in belang van geregtigheid. Die saak is hierna tot 15 Desember uitgestel vir die afhandeling van die ondersoek. Van Wyk, wat saam met Anika op skool was, is op 22 September deur ŉ staatsgeneesheer by die Pretoria-Noord-kliniek ondersoek, waartydens hy aangedui het hy het geheueverlies en kan nie onthou wat tydens Anika se moord gebeur het nie. Die staatsgeneesheer het destyds aanbeveel Van Wyk moet behoorlike waarneming ondergaan en was van mening dat Van Wyk die erns van die aanklagte teen hom verstaan, asook die gevolge van ŉ moontlike skuldigbevinding. “Hy kan nie beskryf wat tydens die voorval gebeur het nie en verskaf nie die relevante feite nie. Hy het geheueverlies oor die voorval en ontken hy sien drogbeelde of hallusineer,” lui die verslag. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie. Van Wyk het hom op 17 September aan die polisie oorgegee, ná ŉ lang geregtelike doodsondersoek in ŉ poging om haar moordenaar te vind. Anika se pa, haar destydse kêrel en nog ŉ man, wat saam met haar op skool was, was belanghebbendes wat in die ondersoek getuig het. Dié ondersoek is intussen onbepaald uitgestel, hangende die uitkoms van Van Wyk se verhoor. Lees alle vorige berigte oor Anika Smit op Maroela Media.